
ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի ԹԻՎ 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՈՒ ԳՆՄԱՆ ՊԱՅՄԱՆԱԳՐԵՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԹՈՒՅԼՏՎՈՒԹՅՈՒՆ ՏԱԼՈՒ ՄԱՍԻՆ
Իրավական ակտի ընդունման նպատակը
Իրավական ակտի ընդունման նպատակն է ապահովել սույն որոշման թիվ 8 հավելվածում նշված գնման պայմանագրերի շրջանակներում իրականացվող ճանապարհահատվածների հիմնանորոգման աշխատանքների մեկնարկը՝ մինչև ֆինանսավորում նախատեսելը: 
	Կարգավորման հարաբերությունների ներկա վիճակը և առկա խնդիրները
  «Հայաստանի Հանրապետության 2021 թվականի պետական բյուջեի մասին» օրենքում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու ու գնման պայմանագրերում փոփոխություն կատարելու թույլտվություն տալու մասին» որոշման նախագծի ընդունումը պայմանավորված է 2021 թվականի համար սույն որոշման թիվ 8 հավելվածում նշված ճանապարհահատվածների հիմնանորոգման աշխատանքներով և տեխնիկական հսկողության ծառայություններով` հեղինակային հսկողության ծառայությունների ձեռքբերման համար ֆինանսական միջոցների նախատեսման անհրաժեշտությամբ: 
Ղեկավարվելով «Գնումների մասին» օրենքի 15-րդ հոդվածի 6-րդ մասի պահանջներով՝ առանց ֆինանսական միջոցներ նախատեսելու 2021 թվականին կնքվել են սույն որոշման թիվ 8 հավելվածում նշված ճանապարհահատվածների հիմնանորոգման աշխատանքների և տեխնիկական հսկողության ծառայությունների գնման պայմանագրերը: 
Հաշվի առնելով, որ 2021 թվականի ընթացքում՝ մինչև  եղանակային պայմանների վատթարացումն անհրաժեշտ է միջոցներ ձեռնարկել շինարարական աշխատանքների իրականացումը հնարավորինս ապահովելու ուղղությամբ, ուստի նախագծով առաջարկվում է կողմերի համաձայնությամբ առանց ֆինանսավորում նախատեսելու մեկնարկել շինարարական աշխատանքները և տեխնիկական հսկողության ծառայությունների մատուցումը՝ յուրաքանչյուր կատարողականի համար ֆինանսավորում նախատեսելու պայմանով:  
Ընդհանուր առմամբ նախագծով նախատեսված հիմնանորոգվող ավտոճանապարհների երկարությունը` 53.4կմ /կիլոմետր/ է, որից միջպետական նշանակության ավտոճանապարհներ` 28.47կմ, հանրապետական նշանակության ավտոճանապարհներ` 19.88կմ, Մարզային (տեղական) նշանակության ավտոճանապարհներ՝ 5.05կմ:
Առաջարկում ենք ՀՀ 2021 թվականի պետական բյուջեով նախատեսված 1049 «Ճանապարհային ցանցի բարելավում» ծրագրի «21002 Տրանսպորտային օբյեկտների հիմնանորոգում» միջոցառման համար Կառավարության ներքո հաստատված միջոցներից 61.3 մլն դրամը հատկացնել ՀՀ տարածքային կառավարման և ենթակառուցվածքների նախարարությանը 1049 «Ճանապարհային ցանցի բարելավում» ծրագրի «21001 Պետական նշանակության ավտոճանապարհների հիմնանորոգում» միջոցառման կատարումն՝ 2021 թվականի համար սույն որոշման թիվ 8 հավելվածում նշված ճանապարհահատվածների հիմնանորոգման նկատմամբ հեղինակային հսկողության ծառայություններն ապահովվելու նպատակով:
Ընդ որում, նախատեսվում է ֆինանսավորումը իրականացնել ՀՀ կառավարության 2020 թվականի դեկտեմբերի 30-ի թիվ 2215-Ն որոշմամբ ՀՀ պետական բյուջեով ՀՀ տարածքային կառավարման և ենթակառուցվածքների նախարարության ճանապարհա «1049» ծրագրի «21001» միջոցառումների շրջանակներում արդեն իսկ ֆինանսավորված պայմանագրերի շրջանակներում 2021 թվականի նոյեմբերի 30-ի դրությամբ չկատարված աշխատանքների արդյունքում ձևավորված և չվճարված ֆինանսական միջոցների հաշվից, իսկ դրանց բացակայության դեպքում՝ 2022 թվականի բյուջետային հայտով ներկայացված միջոցների հաշվին: Հարկ է նշել, որ 2021 թվականի նոյեմբերի 30 ժամկետը պայմանավորված է նրանով, որ Պայմանագրերով աշխատանքների կատարման վերջնաժամկետ է սահմանված 2021 թվականի նոյեմբերի 30-ը:
Միաժամանակ, Հայաստանի Հանրապետության տարածքային կառավարման և ենթակառուցվածքների նախարարության և «Շանթ-Սեյրան» սահմանափակ պատասխանատվությամբ ընկերության հետ 2021 թվականի հուլիսի 30-ին կնքված թիվ ՏԿԵՆ-ՀԲՄԱՇՁԲ-2021/16Շ պայմանագրով նախատեսվում է հիմնանորոգել Մարտունի քաղաքի Սայաթ-Նովա փողոցի (Մ-10-ի շրջանց) ավտոճանապարհը: Ըստ նախագծի՝ նշված ճանապահահատվածի ընդհանուր երկարությունը կազմում է 2.252 կմ (կմ0+000- կմ2+552 հատված):  Նշված ճանապարհահատվածի հիմնանորոգման ընդանուր աշխատանքները նախատեսվում է իրականացնել 2021-2022թթ. ընթացքում, որից 2021 թվականի համար ծավալաթերթով ի սկզբանե նախատեսվել է կմ1+740-կմ2+552-ի հատվածի հիմնանորոգման աշխատանքների ծավալները, սակայն, հաշվի առնելով այն, որ կմ0+000-կմ1+740 հատվածը գտնվում է շատ ավելի վատ վիճակում, նախագծով նախատեսվում է թույլատրել պայմանագրում 2021 թվականին իրականացվելիք աշխատանքների մասով կատարել համապատասխան փոփոխություն: 

	ՀՀ կառավարության 2021-2026թթ. գործունեության ծրագրի «3.2 Ճանապարհաշինություն» բաժնի 3-րդ պարբերության 1-ին կետով նախատեսված ռազմավարական խնդրի իրագործում:
Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
Նախագիծը լրացուցիչ ֆինանսական միջոցների անհրաժեշտություն և ՀՀ 2021 թվականի պետական բյուջեի եկամուտներում և ծախսերում փոփոխություններ չի առաջացնում: 
Իրավական ակտի կիրարկման դեպքում ակնկալվող արդյունքը.
Իրավական ակտի ընդունման արդյունքում կապահովվի ճանապարհային ցանցի անխափան աշխատանքը:








